Prisen blev høj for fire unge mænd, der forsøgte at snyde sig til en billigere pris for sandwich i et supermarked.

Et supermarked på Stationsvej i Dronninglund blev tirsdag aften gerningsstedet for en vaske ægte bedragerisag. Fire unge mænd i alderen fra 16-17 blev nemlig lidt lækkersultne. De mente dog at prisen var for høj, så det ville de gøre noget ved. På de eftertragtede sandwiches sad der prisskilte på, der viste en pris på 34,95 kroner. Det mente de fire unge mænd, at de kunne omgå på en meget simpel måde. Derfor gik de på jagt i butikken efter nogle andre prisskilte. De fandt derfor fire prisskilte, der stod 10 kroner på i stedet for og satte dem på deres sandwiches. Deres lille nummer blev dog opdaget ved kassen, og så blev politiet tilkaldt. De fire unge mænd får derfor en sigtelse for bedrageri. Den ene af dem fik tilmed en sigtelse for overtrædelse af loven om euforiserende stoffer med sig hjem, da han var i besiddelse af nogle gram hash. Da de fire unge mænd endnu ikke er myndige, blev de sociale myndigheder underrettet.